钦定古今图书集成/方舆汇编/边裔典/第060卷 > 三国
## 钦定古今图书集成/方舆汇编/边裔典/第060卷 > 三国

车离国三国时犹臣服于《大月氏》。

按《魏志注西戎传》：“车离国，一名礼惟特，一名沛隶王。
在天竺东南三千馀里，其地卑湿暑热。其王治沙奇
城，有别城数十。人民怯弱，月氏、天竺击服之。其地东
西南北数千里，人民男女皆长一丈八尺，乘象橐驼
以战。”今月氏役税之。

后汉

德若国后汉时通于中国。

按《后汉书西域传》：“德若国，领户百馀，口六百七十，胜
兵三百五十人。东去长史居三千五百三十里，去洛
阳万二千一百五十里，与子合相接，其俗皆同。自皮
山西南经乌秅，涉悬度，历罽宾，六十馀日，行至乌弋
山。离国地方数千里，时改名排持。复西南马行百馀
日，至条支。”

后汉

高附国后汉时始通于中国。

按《后汉书西域传》：“高附国在大月氏西南，亦大国也。
其俗似天竺，而弱易服。善贾贩，内富于财。”所属无常。
天竺、罽宾、安息三国强则得之，弱则失之，而未尝属
月氏。《汉书》以为五翎侯数，非其实也。后属安息。及月
氏破安息，始得高附。